OSLO/TROMSØ (TV 2): En jente er bekreftet omkommet etter at en kvinne og tre barn ble hentet opp av sjøen ved Fagereng på den sørlige delen av Tromsøya.

Politistasjonssjef Anita Hermandsen opplyser at det var en voksen kvinne og tre små barn som ble hentet opp.

– Det er en kvinne og tre barn, men om relasjonen er mor og barn kan vi ikke bekrefte, sier politistasjonssjefen.

Mandag kveld opplyser Universitetssykehuset Nord-Norge (UNN) at en av de fire, ei jente i barneskolealder, døde på sykehuset.

De tre andre, en kvinne i 20-årene og to små barn, er kritisk og livstruende skadd. Alle de fire er utenlandske statsborgere. De pårørende er varslet.

Fant spor

Det var forbipasserende som fattet mistanke om at noe var galt og varslet politiet klokken 17.28.

Det ble funnet spor fra en barnevogn som gikk ned til vannet. Politistasjonssjef Anita Hermandsen sier det ble gjort funn av støvler i vannkanten.

Det var den første politipatruljen på stedet som fant de fire som ble hentet opp av vannet.

– Per nå kan vi ikke si om det er begått en straffbar handling, en ulykke eller hva som har skjedd, sa Hermandsen i Tromsø på en pressekonferanse mandag kveld.

Politiet har iverksatt taktisk og teknisk etterforskning av saken.

Til iTromsø sier Hermandsen at politipatruljen selv svømte ut for å hente den livløse kvinnen og de tre barna opp av vannet.

– Politiet har vært ute i sjøen og svømt. De er søkkvåte, sier Hermandsen til avisa.

Politistasjonssjef Anita Hermandsen under pressekonferansen mandag kveld. Foto: Egil Pettersen/TV 2

Har satt krisestab

Konstituert kommunikasjonssjef Eirik Linaker Berglund i Tromsø sier til TV 2 at kommunen har satt krisestab.

– Vi forbereder nå morgendagen med tanke på skole og barnehage, sier Tromsø-ordfører Gunnar Wilhelmsen (Ap) til Nordlys.

Han legger til at kommunen foreløpig ikke vet hvilke skoler og barnehager barna som er involvert i hendelsen, er tilknyttet.

Ledelsen i Tromsø kommune samlet seg ved 21-tiden for å drøfte hvordan kommunen skal håndtere den dramatiske hendelsen. På møtet drøftet ledelsen kommunens overordnede håndtering av saken og planlegger hva kommunen eventuelt kan bidra med videre.

Fire personer ble funnet livløse i sjøen, ifølge politiet. Foto: Nils Ole Refvik

Kommunen har også innkalt det psykososiale kriseteamet.

Avdelingsleder Stian Fet ved Helsevakta på Legevakta sier til TV 2 at de har mottatt en anmodning om å sette kriseteam.

– Vi har kalt inn ekstra mannskap her til legevakta. Vi jobber med å få klarhet i hva som har skjedd og opprettholder vår krisestab inntil hendelsen er avklart, sier Fet til TV 2.

Avsluttet søket

Nødetatene var mandag kveld på stedet, og med dykkere ble det undersøkt om det kunne være flere personer i sjøen. Søket er avsluttet, og det er ingen flere som er savnet, sa politiets innsatsleder til Nordlys klokken 20.10.

Politiet fikk bistand fra brann- og helsevesenet, samt redningsskøyte og helikopter, ifølge innsatsleder Robin Aasheim Lindberg.

Pressevakt Rune Danielsen ved Hovedredningssentralen Nord-Norge sa til TV 2 at det var en rekke fartøy som deltok i søket, og ble ledet av kystvaktskipet KV «Heimdal». Redningsskøytene «Skomvær» og «Gideon» deltok i søket.

– Hovedredningssentralen har et overordnet koordineringsansvar for fartøyene på sjøen, sa Danielsen.

(NTB/TV 2)